
Θέμα: Οργάνωση της Πανελλαδικής Συγκέντρωσης στη ΔΕΘ
Αγαπητοί Συνάδελφοι, Συναδέλφισσες
Σε συνέχεια της προηγούμενης ενημέρωσης σχετικά με την πανελλαδική συγκέντρωση της ΔΕΘ, σας κοινοποιούμε τις οριστικές οδηγίες για την οργάνωσή της αφού έχουν πραγματοποιηθεί όλες οι συναντήσεις με τους αρμόδιους φορείς της Θεσσαλονίκης. Το κείμενο που σας αποστέλλουμε να αξιοποιηθεί για ενημέρωση των συνταξιούχων. Ο καλύτερος τρόπος είναι να μοιρασθεί και να διαβαστεί μέσα στα πούλμαν.
Συνάδελφοι Συναδέλφισσες, 
Οι συνταξιούχοι όλης της χώρας, μαζικά, αγωνιστικά, μαχητικά δίνουμε για μια ακόμη φορά το «παρών» στη ΔΕΘ. Από τα στοιχεία που δίνουν μέχρι τώρα τα σωματεία της ΣΕΑ από όλη τη χώρα, φαίνεται ότι η πανελλαδική μας αγωνιστική εκδήλωση θα ξεπεράσει κάθε προηγούμενο. Αυτό πρέπει και χρειάζεται να γίνει. Αυτή η απάντηση χρειάζεται απέναντι στις αντισυνταξιουχικές πολιτικές που έχουν ακολουθήσει όλες οι κυβερνήσεις μέχρι σήμερα και συνεχίζει η σημερινή κυβέρνηση. 
Είμαστε και θα μείνουμε στον δρόμο του αγώνα γιατί ό,τι μέχρι σήμερα μας φόρτωσαν όλες οι κυβερνήσεις είναι εδώ και τσακίζει τη ζωή μας. Εδώ είναι όλες οι περικοπές σε όλα μας τα δικαιώματα τα Συνταξιουχικά, οικονομικά, κοινωνικά, δικαιώματα υγείας κτλ. Εδώ είναι οι θανατηφόρες αυξήσεις στα είδη διατροφής, στα καύσιμα, στην ενέργεια, ο αχαλίνωτος τιμάριθμος, η ακρίβεια που καθιστούν τις συντάξεις μας προνοιακά βοηθήματα.
Από την άλλη η κυβέρνηση, αντί για πραγματικές αυξήσεις και αποκατάσταση των περικοπών μας πετά ψίχουλα και επιδόματα κοροϊδίας. Στις συναντήσεις μας με τους Υπουργούς η κυβέρνηση επικαλείται τη δημοσιονομική σταθερότητα που υπαγορεύεται από τους επιχειρηματικούς ομίλους και το σύμφωνο σταθερότητας της Ευρ. Ένωσης, όταν οι συνταξιούχοι πέραν της ανυπόφορης φορολογίας, πληρώνουν κάθε χρόνο από τις περικοπές τους 10,5 δισεκατομμύρια και όταν από την παρακράτηση της εισφοράς αλληλεγγύης έχουν συγκεντρώσει στα ταμεία του ΑΚΑΓΕ 24 δις. 
Είμαστε στον δρόμο του αγώνα, γιατί ό,τι μέχρι σήμερα αποκρούσαμε, καθυστερήσαμε, αλλά και κερδίσαμε δεν είναι αποτέλεσμα της κριτικής του καναπέ και των προσφυγών στα δικαστήρια. Αυτό επιβεβαιώνεται με τις αποφάσεις των δικαστηρίων, όπως τελευταία με τις συντάξεις χηρείας, που αποφάσισαν να εφαρμοστεί ο νόμος Κατρούγκαλου 4387/2016 και να αποδίδεται μόνο μία εθνική σύνταξη και μετά την 3ετία να μειώνεται στο 35%. Όπως και με την απόφασή τους που βάζει ταφόπλακα για την καταβολή της 13ης και 14ης σύνταξης στο Δημόσιο. Όμως με τον αγώνα μας υποχρεώθηκε η κυβέρνηση να φέρει στη Βουλή τροπολογία που δίνει λύση σε ένα βαθμό στις συντάξεις χηρείας όπως το κίνημα και το δίκαιο απαιτεί. Συνεχίζουμε τον αγώνα μας και διεκδικούμε το σύνολο των επικαιροποιημένων αιτημάτων μας που έχουν υποβληθεί στην κυβέρνηση και είναι σε γνώση σας. 
Τα Σωματεία μας να συνεχίσουν σταθερά την προσπάθεια για ακόμη καλύτερη συμμετοχή ξεπερνώντας διάφορα προβλήματα και αντικειμενικές δυσκολίες.  
Η συγκέντρωσή μας θα πραγματοποιηθεί το Σάββατο στις 5 Σεπτέμβρη ώρα 17.30 στον πεζόδρομο της Πλατείας Αγ. Σοφίας.  Θα ακολουθήσει πορεία. Η διαδρομή της πορείας θα σας ανακοινωθεί στη συγκέντρωση.
Σε συνεννόηση με την τροχαία της Θεσσαλονίκης τα πούλμαν θα πρέπει να βρίσκονται στην είσοδο της πόλης έως 15:30. Αυτό πρέπει να τηρηθεί γιατί στις 16.00 η πόλη θα κλείσει. 
Επειδή τα Λεωφορεία των φορέων που θα πάρουν μέρος στις συγκεντρώσεις είναι πολλά, η πορεία που θα ακολουθήσουν τα Λεωφορεία των συνταξιούχων είναι η εξής: Τα πούλμαν των συνταξιούχων της Αττικής θα μπουν στο κέντρο της πόλης από περιφερειακό, Καυτατζόγλειο, 3ης Σεπτεμβρίου και θα αποβιβάσουν τον κόσμο στη συμβολή των οδών Εγνατίας και Αγίας Σοφίας. 
Τα Λεωφορεία των συνταξιούχων που θα φθάσουν από την υπόλοιπη Ελλάδα θα μπουν από την παραλιακή (Λ. Νίκης) θα φθάσουν στην πλατεία ΧΑΝΘ θα ακολουθήσουν την Λεωφόρο Τσιμισκή και η αποβίβαση θα γίνει στην διασταύρωση της οδού Τσιμισκή και Αγίας Σοφίας.
Το παρκάρισμα όλων των λεωφορείων και η αναχώρηση τους θα γίνει στο Λιμάνι της πόλης και στους γύρω χώρους. 
Οι επικεφαλής των πούλμαν να κρατήσουν τα τηλέφωνα των οδηγών. Να τους γνωστοποιηθεί ότι από κανένα άλλον δεν θα παίρνουν εντολές (αστυνομία κτλ.) για το πώς θα κινηθούν, παρά μόνο από τον υπεύθυνο του Πούλμαν. Επίσης να φροντίσουν να έχουν στα Λεωφορεία νερό και επειδή θα κάνει ζέστη και υγρασία να φροντίσουν οι διαδηλωτές να έχουν ελαφρά ρούχα, καπελάκια και γυαλιά ηλίου. Νερό θα υπάρχει στην εξέδρα των ομιλητών. 
Αν υπάρξει οποιαδήποτε αλλαγή, θα ενημερωθείτε τηλεφωνικώς ή στη συγκέντρωση. 
Με συναδελφικούς χαιρετισμούς
Οι Συνεργαζόμενες Συνταξιουχικές Οργανώσεις

